**E l ő t e r j e s z t é s**

**Révfülöp Nagyközségi Önkormányzata Polgármesterének döntéséhez**

**Tárgy:** Feladatellátási szerződés iskolaorvosi feladatok ellátására

**Előkészítette:** dr. Szabó Tímea, jegyző

Jogszabállyal nem ellentétes ………………………..

Dr. Szabó Tímea

jegyző

Dr. Vizeli József Mihály háziorvossal 2019. november 28-án került sor feladatellátási szerződés kötésére a Révfülöp-Ábrahámhegy-Balatonrendes háziorvosi körzet feladatai ellátására.

A feladatellátási szerződésben rendelkeztünk arról, hogy az iskolaorvosi feladatok ellátására külön megállapodás kötésére kerül sor. E szerződés tervezet (az előterjesztés melléklete) elkészült.

Időközben a Kormány a veszélyhelyzet kihirdetéséről szóló 40/2020. (III. 11.) Korm. rendeletben az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki.

A veszélyhelyzetben számtalan területen került sor speciális intézkedések bevezetésére, így például az iskolák, óvodák bezárására, online oktatás bevezetésére, az egészségügyi ellátásban való rendkívüli szabályok megállapítására.

Jelen előterjesztés készültekor ugyanakkor a járványhelyzet enyhülése okán már több területen is a rendkívüli szabályok visszavonására, enyhítésére került sor, így például várhatóan hamarosan sor kell, hogy kerüljön az elmaradt védőoltások pótlására, így (azon túl, hogy a szerződés meglétének hiányát pótolni szükséges) az iskolaorvosi feladatok ellátásáról szóló szerződés megkötése aktuálissá vált.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerint veszélyhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja.

Az iskola-egészségügyi ellátást a 26/1997. (IX. 3.) NM rendelet szabályozza, melynek 2. melléklete határozza meg a nevelési-oktatási intézmény orvosa által ellátandó iskola-egészségügyi feladatokat:

**A nevelési-oktatási intézmény orvosa által ellátandó iskola-egészségügyi feladatok**

1. A gyermekek, tanulók egészségi állapotának vizsgálata, követése

a) Az óvodás korú gyermekek vizsgálata járvány és a fertőző betegségek és a járványok megelőzése érdekében szükséges járványügyi intézkedésekről szóló miniszteri rendelet szerinti fertőző betegség esetén, az iskolai tanulók vizsgálata a 2., 4., 6., 8., 10. és 12. évfolyamokban. Ennek keretében:

- teljes fizikális vizsgálat,

- kórelőzmény és családi anamnézis ismételt felvétele, az anamnézis alapján veszélyeztetett gyerekek kiszűrése, szakorvosi ellátásra irányítása.

Az orvos a törvényes képviselő részére az orvosi vizsgálat eredményéről leletet ad.

Kötelező az adatszolgáltatás a külön jogszabály szerint a 2., 4., 6., 8., 10. és 12. évfolyamokról, valamint a 16 éves kori záró állapotvizsgálatról.

b) A krónikus beteg, valamint a testi, szellemi, érzékszervi fogyatékos tanulók háziorvossal egyeztetett fokozott ellenőrzése, kiemelt gondozása szakrendelések, gondozóintézetek igénybevételével. Ezen gyermekek egészségesek között történő integrált oktatása esetén orvosi vélemény adása.

c) A testi, érzékszervi, értelmi és beszédfogyatékosságot megállapító szakértői bizottság elé utalás esetén a bizottság részére a tanuló egészségi állapotára vonatkozó adatok közlése.

e) Az átfogó gyermekfogászati program szervezésében való közreműködés és végrehajtásának ellenőrzése.

f) A külön jogszabály szerinti 16 éves kori záró állapotvizsgálat elvégzése az iskolai védőnővel együttműködve.

2. Alkalmassági vizsgálatok elvégzése

a) Szakmai alkalmassági vizsgálatok elvégzése, pályaválasztási tanácsadás orvosi feladatainak elvégzése.

b) A testnevelési csoportbeosztás elkészítése, gyógytestneveléssel, testneveléssel, sporttal kapcsolatos iskola-egészségügyi feladatok ellátása.

3. Közegészségügyi és járványügyi feladatok

a) Az iskolai életkorhoz kötött és kampányoltások elvégzése és dokumentálása.

b) A járványügyi előírások betartásának ellenőrzése, fertőző megbetegedések esetén járványügyi intézkedések elrendelése, a megtett intézkedésekről a járási hivatal értesítése.

c) A nevelési-oktatási intézményben folyó étkeztetés ellenőrzése.

d) Közegészségügyi-járványügyi hiányosságok észlelésekor javaslattétel a hibák megszüntetésére, valamint a járási hivatal értesítése.

4. Elsősegélynyújtás

Az iskolában bekövetkező balesetek, sérülések, akut megbetegedések elsődleges ellátása, majd a tanuló háziorvoshoz, házi gyermekorvoshoz, illetve egyéb intézménybe irányítása.

5. Részvétel a nevelési-oktatási intézmény egészségnevelő tevékenységében

a) Részvétel az iskolai egészséges életmódra nevelésben, a Nemzeti Alaptanterv végrehajtásában.

b) Egészségügyi információk közlése a szülőkkel és a pedagógusokkal.

c) Önvizsgálati alapismeretek tanítása.

6. Környezet-egészségügyi feladatok

a) Az intézményi környezet - tantermek, gyakorlati helyiségek, tornaterem, egyéb kiszolgáló helyiségek - ellenőrzése, a hiányosságok észlelése, intézkedések megtétele.

b) A tanulók gyakorlati oktatásával kapcsolatos munkahelyi körülmények figyelemmel kísérése.

7. Az ellátott gyermekekről nyilvántartás vezetése, a külön jogszabályok szerinti jelentések elkészítése, valamint az elvégzett vizsgálatok, oltások dokumentálása külön jogszabály szerint az Egészségügyi Könyvben

***Határozati javaslat:***

**RÉVFÜLÖP NAGYKÖZSÉG ÖNKORMÁNYZATA POLGÁRMESTERÉNEK**

**…../2020. (V. ….) HATÁROZATA**

***Iskolaorvosi feladatok ellátására szerződés kötéséről***

Révfülöp Nagyközség Önkormányzata Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében biztosított hatáskörében eljárva a veszélyhelyzet kihirdetéséről szóló 40/2020. (III. 11.) Korm. rendelettel kihirdetett veszélyhelyzetben dönt a Révfülöpi Általános Iskola és a Napközi Otthonos Óvoda vonatkozásában Dr. Vizeli József Mihály, háziorvossal az iskolaorvosi feladatok ellátásáráról szóló szerződés az előterjesztés melléklete szerinti tartalommal való megkötéséről.

A szerződés aláírásáról a Polgármester gondoskodik.

Révfülöp, 2020. május 22.

Kondor Géza

polgármester